b'\n_START_ARTICLE_\nLuska\n_START_SECTION_\nRibje luske\n_START_PARAGRAPH_\nRibje luske so v prvi meri namenjene za\xc5\xa1\xc4\x8diti telesa ter la\xc5\xbejemu drsenju skozi vodo. Iz tega razloga so luske vedno polo\xc5\xbeene od glave proti repu in se prekrivajo (podobno kot stre\xc5\xa1na kritina). Ribe pa imajo lahko glede na zgradbo telesa razli\xc4\x8dne luske. Najbolj se po zgradbi razlikujejo luske rib kostnic in rib hrustan\xc4\x8dnic.\n_START_SECTION_\nRibe hrustan\xc4\x8dnice\n_START_PARAGRAPH_\nTe vrste rib imajo luske najpreprostej\xc5\xa1ih oblik. Pri njih je luska nekak\xc5\xa1en ko\xc5\xbenat zobec (tako imenovana plaktoidna luska), ki jo imajo vse predstavnice hrustan\xc4\x8dnic kot so morski psi in skati. Zaradi teh lusk je njihova ko\xc5\xbea, ob potegu proti rasti, groba kot brusni papir, kar je najo\xc4\x8ditneje pri ve\xc4\x8djih vrstah morskih psov.\n_START_SECTION_\nLuske pri plazilcih\n_START_PARAGRAPH_\nPri plazilcih so luske mo\xc4\x8dnej\xc5\xa1e kot pri ribah, prav tako pa slu\xc5\xbeijo za\xc5\xa1\xc4\x8diti telesa, la\xc5\xbejemu premikanju po tleh in se prekrivajo od glave proti repu.\n_START_SECTION_\nLuske pri \xc5\xbeu\xc5\xbeelkah\n_START_PARAGRAPH_\nKo govorimo o luskah pri \xc5\xbeu\xc5\xbeelkah, imamo v mislih drobcene luske, ki jih imajo na krilih metulji. Ti drobni organski delci, ki s prostim o\xc4\x8desom spominjajo na prah, pokrivajo ko\xc5\xbeo na krilih in odsevajo dolo\xc4\x8den spekter son\xc4\x8dne svetlobe, kar daje krilom barvo. Hkrati pa te luske omogo\xc4\x8dajo letenje tem \xc5\xbeu\xc5\xbeelkam.\n_START_SECTION_\nLuske pri pticah\n_START_PARAGRAPH_\nPri nekaterih pticah luske prekrivajo tiste dele telesa, ki jih ne prekriva perje. To so noge in, pri nekaterih vrstah, glava. Tovrstne luske so v bistvu le otrdela ko\xc5\xbea, oblikovana kot luske.\n_START_SECTION_\nLuske pri sesalcih\n_START_PARAGRAPH_\nPri nekaterih vrstah sesalcev (pasavci) so se dlake spremenile v trde luske, ki \xc5\xa1\xc4\x8ditijo te \xc5\xbeivali pred plenilci. Tovrstni oklep je, za razliko od, na primer \xc5\xbeelvjega, delno gibljiv, kar omogo\xc4\x8da \xc5\xbeivali ve\xc4\x8djo gib\xc4\x8dnost.'